钦定古今图书集成/明伦汇编/闺媛典/第335卷 > 梁意娘
## 钦定古今图书集成/明伦汇编/闺媛典/第335卷 > 梁意娘

按《梁意娘本传》：五季周时，潇湘梁公女名意娘，与李
生有姑表李往来甚熟，因中秋玩月，与意娘潜通，恋
恋不去。久之事露，舅怒逐之。繇是阻隔三霜，时遇秋
日，意娘寄歌曰：“落花落叶落纷纷，终日思君不见君。
肠欲断兮肠欲断，泪珠痕上更添痕。我有一寸心，无
人对君说。愿风吹散云，诉与天边月。携琴上高楼，楼
高月华满。相思弹未终，泪滴冰弦断。人道湘江深，未
抵相思半。江深终有底，相思无边岸。君在湘江头，妾
在湘江尾。相思不相见，共饮湘江水。梦魂飞不到，所
欠惟一死。入我相思门，知我相思苦。长相思兮长相
忆，短相思兮无尽极。早知如此绊人心，悔不当初莫
相识。”李生得歌悲咽，因托人进公曰：“令爱才华，贤甥
文藻天生佳偶，幸未议婚，不若妻之，以塞外议。”公乃
许焉。〈按意娘宋诗以为妓也今琴曲有湘妃怨其文即所寄李生歌〉